Għadna kif ikkonkludejna d-diskussjoni tagħna dwar il-migrazzjoni u l-ħtieġa li ngħinu lill-Italja fil-ġestjoni tar-rotta tal-Mediterran Ċentrali. Il-mexxejja qablu li jsaħħu l-appoġġ mogħti lill-Prim Ministru Gentiloni għall-ħidma tal-Italja mal-awtoritajiet Libjani. Għandna tassew opportunità vera biex nagħlqu r-rotta tal-Mediterran Ċentrali. Għal din ir-raġuni ddeċidejna li l-Istati Membri ser jipprovdu finanzi biżżejjed għat-taqsima tal-Afrika ta' Fuq tal-Fond Fiduċjarju għall-Afrika, filwaqt li l-Kummissjoni ser tiżgura li dawn il-flus jintużaw biex iwaqqfu l-migrazzjoni illegali. Għandna nosservaw riżultati konkreti fil-ftit ġimgħat li ġejjin. Barra minn hekk, il-mexxejja ddeċidew li jerġgħu lura għall-kwistjoni tar-riforma ta' Dublin f'Diċembru, bil-ħsieb li jintlaħaq kunsens fl-ewwel nofs tal-2018. Dan il-perjodu ta' żmien u l-metodu jikkorrispondu għal dak li pproponejt fl-Aġenda tal-Mexxejja. Għandi kumment ieħor x'nagħmel dwar l-Aġenda tal-Mexxejja. L-objettiv ta' dan il-pjan huwa li nimxu 'l quddiem fl-Ewropa b'rabta ma' kwistjonijiet ċentrali, bħas-sigurtà jew il-migrazzjoni, filwaqt li nibqgħu magħqudin. U nixtieq nafferma b'mod ċar ħafna li dment li qiegħed hawn, jien ser inkun il-gwardjan tal-għaqda Ewropea. Dan mhuwiex biss ir-rwol formali tiegħi bħala President tal-Kunsill Ewropew, iżda fuq kollox, jien dan tassew nemmen fih. Peress li l-għaqda hi, fil-fatt, il-karatteristika l-aktar b'saħħitha tagħna. Ara l-paġna tal-laqgħa